Komisijos Reglamentas (EB) Nr. 1616/2000
2000 m. liepos 24 d.
iš dalies keičiantis Reglamentą (EEB) Nr. 94/92, nustatantį išsamias Tarybos reglamente (EEB) Nr. 2092/91 numatytos importo iš trečiųjų šalių tvarkos įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1] su paskutiniais pakeitimais, padarytais Komisijos reglamentu (EB) Nr. 1437/2000 [2], ypač į jo 11 straipsnio 1 dalį,
kadangi:
(1) Reglamento (EEB) Nr. 2092/91 11 straipsnio 1 dalyje nustatyta, kad iš trečiosios šalies importuojami produktai gali būti parduodami tik tada, kai jie yra kilę iš trečiosios šalies, nurodytos sąraše, sudarytame remiantis Reglamento (EEB) Nr. 2092/91 11 straipsnio 2 dalyje nustatytomis sąlygomis. Toks sąrašas yra nustatytas Komisijos reglamento (EEB) Nr. 94/92 [3] su paskutiniais pakeitimais, padarytais Reglamentu (EB) Nr. 548/2000 [4], priede.
(2) Argentina ir Šveicarija pateikė Komisijai prašymą į Reglamento (EB) Nr. 2092/91 11 straipsnio 1 dalyje numatytą sąrašą įtraukti kitas produktų kategorijas, t. y. gyvūnus ir gyvulininkystės produktus. Jos pateikė informaciją, reikalaujamą remiantis Reglamento (EEB) Nr. 94/92 2 straipsnio 2 dalies nuostatomis.
(3) Išnagrinėjus šią informaciją ir aptarus klausimus su jų institucijomis, padaryta išvada, kad šios šalies taisyklės, reglamentuojančios gamybą ir gyvūnų bei gyvulininkystės produktų kontrolę, yra lygiavertės Reglamente (EEB) Nr. 2092/91 nustatytoms taisyklėms. Tačiau iš Argentinos tikimasi tam tikrų garantijų, todėl gyvūnų bei gyvulininkystės produktų atitikimo laikotarpis turėtų būti apribotas šešiais mėnesiais.
(4) Izraelis kreipėsi į Komisiją dėl jo įtraukimo į sąrašą termino pakeitimo tam, kad būtų leista importuoti ekologiškai išaugintą žaliavą. Izraelis pateikė informaciją, kurios reikalaujama remiantis Reglamento (EEB) Nr. 2092/91 2 straipsnio 5 dalimi. Išnagrinėjus pateiktą informaciją, padaryta išvada, kad minėti reikalavimai yra lygiaverčiai Bendrijos teisės aktų reikalavimams.
(5) Šiame reglamente numatytos priemonės atitinka Reglamento (EEB) Nr. 2092/91 14 straipsnyje nurodyto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 94/92 priedas dėl Argentinos, Izraelio ir Šveicarijos iš dalies keičiamas pagal šio reglamento priedą.
2 straipsnis
Šis reglamentas įsigalioja 2000 m. rugpjūčio 24 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 24 d.